VIDEO: Hotelli Jyväshovin valomainokset poistettiin 78 toimintavuoden jälkeen. Ensimmäiset 40 vuotta hotellia isännöi Barckin suku ja sitten Keskimaa. Kesäkuussa 2016 tilalle avautuu uusi Hotelli Verso.

Osoitteen Kauppakatu 35 pisin vaihe katosi Jyväskylän katukuvasta, kun maineikkaan Hotelli Jyväshovin valomainokset riisuttiin kiinteistön seiniltä keskiviikkona. Jyväshovi ehti toimia paikalla 78 vuotta. Tontilla oli ennen hotellia puolikymmentä omistajaa 1850-luvulta vuoteen 1909 saakka. Siitä alkaen Jyväskylän Kauppalaisseura ja sen säätiö ovat omistaneet keskeisen osan Jyväskylän keskustaa.

Hotelliyrittäjiä tontilla on ollut kaksi: 40 vuotta Barckin suku ja 38 vuotta Osuuskauppa Keskimaa.

Kauppakatu 35:n historian ensimmäisiä paaluja on tontin myynti tuntemattomalle ostajalle 167 vuotta sitten vuonna 1849. Samaan aikaan Kaliforniassa alkoi suuri kultaryntäys.

Kolme vuotta myöhemmin 1852 tontin osti satulamaakari eli satulaseppä, neuvosmies Lars Widbohmin. Samana vuonna vihittiin Helsingin Tuomiokirkko käyttöön, tosin aluksi Nikolainkirkon nimellä.

Kauppalaisseura Jyväskylään ja metri käyttöön Suomessa

Noin 23 vuotta myöhemmin eli helmikuussa 1875 syntyi Jyväskylän Kauppalaisseura. Samaan aikaan Suomi siirtyi kansainväliseen metrijärjestelmään eli otti mittayksikköinä käyttöön metrin ja kilon. Puolisataa vuotta myöhemmin Kauppalaisseura perusti Kauppakatu 35 tontille hotellin.

Edistää seurayhteyttä täkäläisien kauppiaiden ja kauppapalvelijain keskuudessa. Kauppalaisseuran säännöt

Kauppalaisseuran tarkoituksena on sääntöjensä mukaan ”edistää seurayhteyttä täkäläisien kauppiaiden ja kauppapalvelijain keskuudessa; toimittaa seuran jäsenille tilaisuutta lomahetkien hyödylliseen viettämiseen kirjallisuuden viljelemisellä ja sillä tavalla kun kulloinkin soveliaaksi nähdään; ja jos varat myötenantavat, saattaa haluaville tilaisuutta saamaan opetusta kauppatoimeen kuuluvissa tiedoissa”.

Vuonna 1877 Widbohmin omistamalle tontille rakennettiin puutalo. Samana vuonna perustettiin Suomen Punainen Risti ja Emile Berliner keksi mikrofonin.

1883 tontti ja talo siirtyi petejävetisen talollisen Wilhelm Piesasen omistukseen. Samana vuonna Suomen kieli tuli Suomen suurruhtinaskunnan viralliseksi kieleksi ja Krakataun tulivuorenpurkaus sekä tsunami surmasivat 36 000 ihmistä Indonesiassa.

Ruokakauppias Otto Eronen osti talon ja tontin 1898. Samana vuonna apteekkari Caleb Bradham valmisti ensimmäisen kerran kolajuomaa.

Kauppakatu 35 huutokaupattiin - toinen sortokausi alkoi

Otto Erosen kuoltua Kauppakatu 35 päätyi perikunnan haltuun ja huutokauppaan. Jyväskylän Kauppalaisseura osti tontin ja talon huutokaupassa tammikuussa 1909. Vuoden lopulla Suomessa alkoi toinen sortokausi. Keisari Nikolai II nimitti Suomen kenraalikuvernööriksi Franz Seynin, joka jatkoi edeltäjänsä Nikolai Bobrikovin aloittamaa venäläistämispolitiikkaa.

Seurayhteyttä edistääkseen Kauppalaisseura rakensi uuden juhla- ja kokoushuoneiston Kauppakatu 35:n piharakennukseen. Vihkiäisjuhlailtamassa marraskuussa 1922 esiintyivät muun muassa laulukuoro Sirkat ja VPK:n torvisoittokunta.

Kuukautta myöhemmin säveltäjä Jean Sibelius johti teoksensa Andante festivo ensiesityksen Parviaisen tehtaiden 25-vuotisjuhlassa Säynätsalossa. Aikaisemmin samana vuonna autot ja moottoripyörät määrättiin Suomessa rekisteröitäväksi ja määräajoin katsastettavaksi.

1930-luvulla Kauppakatu 35:n puutalossa toimivat muun muassa Launiaisen kangaskauppa ja Kalle Leinon kenkä- ja valjasliike.

Kerrostalo puutalon tilalle - Alko naapuriin

Lokakuussa 1932 tontilla vietettiin nelikerroksisen ja 20 huoneistoisen asuinrakennuksen tupaantuliaisia. Katutasoon muutti muun muassa Uusi Apteekki. Keväällä tutuksi tuli maaginen lukusarja543210, kun kieltolaki päättyi Suomessa ja ensimmäiset 48 Alkoa avasivat ovensa 5.4.32 kello 10. Jyväskylässä Alko avautui vanhassa Tiilitalossa Kauppakatu 41:ssä. Samassa talossa toimi 30-luvulla IKL:n kokoontumis- ja kannunvalantapaikka, ravintola Musta Karhu.

Nelikerroksinen asuintalo valmistui puutalon viereen 1932. Valokuvaamo Hellas/Keski-Suomen Museo

Hotelli rakennettiin 9 000 asukkaan kaupunkiin

Hotelli Jyväshovin rakentamisen Kauppalaisseura aloitti vuonna 1936 samoihin aikoihin kun Berliinin olympialaisissa suomalaiskolmikko Ilmari Salminen, Arvo Askola ja Volmari Iso-Hollo nappasi kolmoisvoiton 10 000 metrin juoksussa. Hotellihanketta perusteltiin sillä, että noin 9 000 asukkaan kaupunkiin tarvittiin laadukas hotelli ja ravintoloita.

Ennen rakentamista Kauppalaisseura otti yhteyttä Alfred Johan Barckiin Joensuussa ja tarjosi hotellia hoidettavaksi. Syksyllä 1937 Alfred Barck ja Kauppalaisseura allekirjoittivat hotellin vuokrasopimuksen. Samoihin aikoihin Japanissa perustettiin Toyota Motor Corporation ja Saksassa Adolf Hitler ilmoitti salaisessa kokouksessa suunnitelmastaan hankkia elintilaa saksalaisille.

Huhtikuussa 1938 oli vuorossa hotellirakennuksen lopputarkastus ja vastaanotto kauppakatu 35:ssä. Myöhemmin samana vuonna Jyväshovi vihittiin komeasti käyttöön Alfred Barckin johdolla. Alussa hotellissa oli vain 24 matkustajahuonetta. Samana vuonna presidentti Kyösti Kallio vihki käyttöön Helsingin Olympiastadionin. Loppuvuodesta Euroopan rauha alkoi järkkyä, kun natsi-Saksassa kohdistui juutalaisiin laaja väkivallan aalto ”Kristalliyönä”. Yhdessä yössä Saksassa tuhottiin liki 8 000 juutalaisten yritystä ja liki 300 synagoogaa. Liki sata juutalaista surmattiin ja 25 000 pidätettiin.

Sodan aikana majoitusta pimennetyin ikkunoin

Talvisodan syttyessä marraskuussa 1939 Jyväshovi oli toiminut runsaan vuoden ajan. Hotelli selvisi talvi- ja jatkosodasta - tosin kaikki ikkuna peitettynä. Sota-aikana talon asiakkaina olivat suomalaiset ja saksalaiset sotilasvirkamiehet ja sotilaat. Sodan jälkeen Valpo piti Jyväshovia jonkin aikaa myös inkeriläisten vankilana.

Maailmahistoriassa kirjoitettiin vuonna 1945 isoja lukuja. Adolf Hitlerin itsemurha sekä Hiroshiman ja Nagasakin atomipommit lopettivat sodat. Kauppakatu 35:ssä Alfred Barckin kuoltua hänen poikansa Pentti aloitti Jyväshovin johtajana, vaikka nuorempana haaveilikin lentäjän urasta.

Innokaana maailmanmatkaajana Pentti edisti Suomessa uusia lajeja vesihiihtoa, jääkiekkoa, tanssiurheilua ja ralliautoilua. Genevestä Pentti toi Jyväshovin ravintolan kestosuosikiksi vuolukivihärän, jonka asiakas itse paistoi pöydässä kypsäksi kuumalla kivellä. Jyväshovin 70-vuotisjuhlissa 2003 Pentti muisteli, että perimätiedon mukaan hän edustaa kuudetta tai seitsemättä Barckin polvea ravintola- ja majoitusalalla.

Marraskuussa 1947 Kauppalaisseura perusti Kauppalaisseuran Säätiön ja lahjoitti Kauppakatu 35 kiinteistön erillisellä lahjakirjalla säätiölle 1948 vuoden alusta alkaen. Seura pidätti kuitenkin oikeuden huoneistonsa vapaaseen käyttöön.

1950-luvun alussa hotellinjohtaja Pentti Barck ystävineen perusti Jyväskylän Suurajot Jyväshovin uumenissa. Keski-Suomen museo

Suurajot syntyivät Jyväshovissa

1950-luvun alussa Pentti Barck ystävineen perusti Jyväshovin uumenissa suomalaisen autokilpailun, Jyväskylän Suurajot, Tuhansien järvien Rallin, joka jatkaa edellleen rallin MM-sarjassa Neste Rallina. Ensimmäiset Suurajot ajettiin 1951. Samana vuonna ilmestyi Aku Ankan suomenkielinen koenumero. Rallin kilpailukeskus sijaitsi parikymmentä vuotta Jyväshovissa ennen muuttoaan Hotelli Laajavuoreen.

Vuonna 1978 Urho Kekkonen aloitti viidennen kautensa tasavallan presidenttinä ja tupakkalaki astui voimaan Suomessa. Osuuskauppa Keskimaa kauppaneuvos Pekka Prättälän johdolla osti Jyväshovin liiketoiminnan Barckin suvulta. Barckit ehtivät pyörittää hotellia 40 vuotta.

Mustat autot toivat valtioviertaita Jyväshoviin 1960-luvulla. Keski-Suomen museo

Jyväshovi lopetti - kultaa lätkänuorille

Vuoden 2016 alussa Suomi kaatoi Venäjän jääkiekon nuorten maailmanmestaruuden kotikisoissa lukemin 4-3. Keskimaa lopetti Hotelli Jyväshovin 28. helmikuuta ja päätti keskittää hotellitoimintansa Hotelli Alexandraan ja uuteen Hotelli Paviljonkiin. Useasti laajennetun ja uudistetun 128-huoneisen hotellin valomainokset irroitettiin ulkoseinistä 16. maaliskuuta. Päivää aiemmin Suomen vanhin yhä ilmestyvä suomenkelinen sanomalehti Keskisuomalainen, 145 vuotta, pieneni tabloid-kokoon.

Uusi aikakausi Kauppakatu 35:ssä alkaa juhannuksen tienoilla 2016, kun Jyväshovin paikalle avautuu Hotelli Verso. Kauppalaisseuran Säätiön uusi vuokralainen on Hotelli Yöpuu Oy. Yhtiö pyörittää 1988 perustettua Hotelli Yöpuuta ja ravintola Pöllövaaria entisessä Vehmaksen talossa Jyväskylässä. Samassa talossa kieltolain aikana kerrotaan kokoontuneen Keski-Suomen kerhon, jonka ”kylmä tee” oli isäntien ja emäntien suosiossa.